runetrust/blame-folketinget-dk huggingface dataset:
Ole Birk Olesen (LA), 2023-05-31:
Det er kun 7 måneder siden, at vi gik til folketingsvalg, og der var et centralt budskab fra Socialdemokratiet, at hvis vi skulle passe på fremtiden, skulle vi fortsat have fru Mette Frederiksen som statsminister i Danmark.
Det er kun 7 måneder siden.
Alligevel kan vi nu konstatere, at fru Mette Frederiksen er den slags kandidat til at blive NATO-generalsekretær, som undersøger, om der er realisme i at få posten, før hun beslutter, om hun officielt skal sige, at hun er kandidat til at blive NATO-generalsekretær.
I Socialdemokratiets gruppe, kan vi læse i medierne, er man begyndt at snakke om, hvem der skal være statsminister efter fru Mette Frederiksen.
Nogle kaffeklubber peger på hr. Nicolai Wammen, andre kaffeklubber peger på hr. Peter Hummelgaard.
Hvad mener hr. Christian Rabjerg Madsen og den kaffeklub, han er medlem af, om, hvem der skal passe på fremtiden for Danmark, hvis fru Mette Frederiksen forlader Danmark?
Christian Rabjerg Madsen (S), 2023-05-31:
Jamen jeg kan ikke genkende beskrivelsen.
Vi sikrer en bred politisk – og her er »bred« jo kodeordet – opbakning til Arnepensionen.
Det synes jeg vi skulle være enige om at fejre.
Det er et kæmpe fremskridt for de nedslidte.
Så har vi sagt, at vi synes, det er fornuftigt, at man drøfter tilbagetrækning med arbejdsmarkedets parter, og at vi drøfter muligheden for at skabe et bedre arbejdsmarked for seniorerne.
Det er komplicerede sager.
Lad os få en trepart, som kan diskutere det her og se det fra forskellige sider.
Pia Olsen Dyhr (SF), 2023-05-31:
Først tak for en flot Venstretale, det må man sige, hvor Venstre var i centrum, og tillykke med datteren.
De stiller store krav til en og de bliver ved med at jagte en, i forhold til at man skal sikre fremskridt.
Derfor vil jeg også gerne spørge ordføreren om et af de områder, som jeg mærker at de unge er allermest optaget af i de her år, og som min datter i hvert fald løfter en pegefinger over for os politikere om, og det er selvfølgelig klimaet.
Vi skal nå i mål med en 2025-målsætning, og det kræver meget hårdt arbejde, for 2025 er som sagt kun 2 år væk, og det skal vi, hvis vi skal leve op til vores klimaforpligtelser, og det tror jeg også ordførerens datter vil forvente at ordføreren leverer på.
Det er jo ikke sikkert, men det tror jeg der er en ret stor sandsynlighed for.
Så derfor vil jeg spørge ordføreren, hvad Venstre her egentlig arbejder for.
For alle målinger viser, at regeringen lige nu ikke når målet.
Det er regeringens egne beregninger fra Energistyrelsen, der viser det i fremskrivninger.
Så jeg vil spørge, om Venstre nu vil arbejde for, at der kommer en akutplan for klimaet, så vi kan nå 2025-målet.
Søren Pape Poulsen (KF), 2023-05-31:
Tak for det.
Tak for talen.
Jeg har ellers haft det sådan med den her regering, at jeg tænkte, det var sådan en såkaldt teknokratisk regering, et fornuftsægteskab; der var ikke meget passion i den regering.
Det var, lige indtil jeg læste Berlingske med et dobbeltinterview med hr. Morten Dahlin og hr. Christian Rabjerg Madsen, de to politiske ordførere.
Der var passion.
Altså, jeg har aldrig set noget så glædeligt – nu stod man sammen, om alt det gode, man skulle gøre sammen – så jeg må trække mine ord om det tilbage.
Men jeg vil gerne tage fat i det, som der bliver talt om, med reformangst, og jeg er meget enig med ordføreren i, at vi jo ikke skal have reformangst.
Men skal vi så ikke begynde at sætte os ned – og hvis det er for betændt, så begynde i et lukket rum – og kigge på alle de tilbagetrækningsordninger, vi har i Danmark, og skabe rigtige reformer med store arbejdsudbud, hvor det virkelig rykker noget?
Morten Dahlin (V), 2023-05-31:
Tak til spørgeren.
Og nu skal jeg jo ikke begive mig ud i en spekulation om spørgerens privatliv, men jeg vil sige, at hvis interviewseancen mellem hr. Christian Rabjerg Madsen og mig selv er det mest eksplosive kærlighedsforhold mellem mænd, som spørgeren har oplevet, tror jeg, at spørgeren har noget at glæde sig til i sit fremtidige kærlighedsliv.
Jo, vi skal også kigge på tilbagetrækningsområdet.
Regeringen har jo i regeringsgrundlaget lagt vores model frem, hvor man samtænker to modeller, forenkler, lægger dem sammen.
Det giver både noget i forhold til at skaffe mere arbejdskraft og, synes vi, en god balance i forhold til at give mennesker en værdig afslutning på deres arbejdsliv.
De tanker, regeringen har, drøfter vi jo meget gerne med Folketingets partier, for vi ønsker at lave brede aftaler, og vi har lagt det frem, vi mener er det mest balancerede udgangspunkt i forhold til også at kigge på tilbagetrækningsområdet.
Søren Pape Poulsen (KF), 2023-05-31:
Jeg kunne bare godt tænke mig at sige til hr. Morten Dahlin, at jeg godt ved, at nu har man skibet sig ind i det her regeringsprojekt, men til hver en tid vil jeg sige: Kom hjem, kom hjem –
vi vil stå med åbne arme og lave dejlige borgerlige reformer, hvor vi virkelig tager fat i nogle ting.
Så er det kun et spørgsmål om tid, hvornår den nuværende statsminister falder, og så kan vi lave et godt regeringsalternativ sammen.
Morten Dahlin (V), 2023-05-31:
Jeg bliver lidt nervøs, når hr. Søren Pape Poulsen på den ene side står og taler om hede forhold mellem mænd og på den anden side inviterer mig hjem på privatadressen.
Altså, det gør jeg.
Men jeg er jo et liberalt menneske, så det kan godt være, jeg skal slå et smut forbi Viborgegnen.
Den her regering er født med et offensivt regeringsprogram, og jeg ville ønske, der var nogle flere partier, også Det Konservative Folkeparti, der ikke bare sagde nej og nej og nej og sendte breve om, at man ikke vil være med til at lave en uddannelsesreform og foreslår at tilbagerulle noget af det, regeringen allerede har gjort, og som i stedet for – ikke bare i kronikker og i medierne, men også i virkeligheden – meldte sig på reformsporet.
Det har Danmark brug for.
Danmark har brug for, at Det Konservative Folkeparti også gør en forskel her.
Jamen jeg kan ikke genkende det billede af virkeligheden, og jeg må undre mig en lille smule over, at ordføreren i al seriøsitet stiller mig det spørgsmål, om vi har en ideologisk modstand mod privat kapacitet i sundhedsvæsenet.
Jeg har lige stået og fremhævet, hvordan der er blevet forhandlet en akutaftale med de private aktører, der skal lave flere behandlinger for en lavere pris.
Så jeg kan slet ikke genkende det billede, hr. Alex Vanopslagh fremmaner.
Og nej, i Venstre er vi ikke sat i verden for at bekæmpe privathospitaler.
Vi er sat i verden for at bekæmpe ventelister i sundhedsvæsenet.
Tusind tak for spørgsmålet.
Lad mig gribe fat i en ting, som jeg synes ordføreren måske med vilje fremstillede lidt karikeret: skattelettelser til virksomhedsarvinger.
Det vil vi gøre, fordi vi faktisk gerne vil have, de bliver i Danmark, og hvis det er alt for dyrt for dem at lade virksomheden gå videre fra mor til datter eller fra far til søn, er alternativet, at de bliver opkøbt af eksempelvis udenlandske kapitalfonde.
Så vi gør jo sådan set det her, fordi vi gerne vil beskytte gode, solide danske arbejdspladser, særlig i landdistrikterne, hvor de familie- og ejerledede virksomheder udgør en rigtig stor del.
Så er der spørgsmålet om fremtidens velfærdssamfund.
Vi har i Venstre ikke en eller anden hemmelig skuffeplan om at indføre en masse brugerbetaling.
Men jeg vil gerne sige, at den analyse, som udenrigsministeren, der lige har rejst sig fra sin plads i salen, kommer med, af, at vi ser et stigende forventningspres på kvaliteten i velfærd, og at det bliver vi nødt til at håndtere seriøst, er jeg helt enig i – og jeg håber, ordføreren vil spørge mig om, hvad jeg mener med det, så jeg lige om lidt har tid til at uddybe det.
Peder Hvelplund (EL), 2023-05-31:
Jamen det tror jeg godt jeg ved hvad ordføreren mener med, for det er jeg sådan set enig i.
Det er jo klart, at når vi har en velfærd og et sundhedsvæsen, som er presset på kapacitet – primært på grund af mangel på dygtigt personale – handler det om, hvem der får adgang til den begrænsede kapacitet, der er.
Hvis man vælger at gå privatiseringsvejen, betyder det jo, at det er dem med den rigtige forsikring, dem med den største pengepung, som får en privilegeret adgang til den begrænsede kapacitet, hvorimod man, hvis man vælger at have universelle ydelser, sikrer, at det bliver behovsbestemt, altså at det er dem, der har størst behov for behandling, som bliver behandlet først.
Hvilken vej vil Venstre gå der?
Morten Dahlin (V), 2023-05-31:
Jeg kan jo bruge mig selv som eksempel på en af de udfordringer, vi står over for: Da mine forældre kunne aflevere mig i en daginstitution, var de lykkelige over, at der var nogen, der gad at passe på deres knægt.
Det havde de ikke selv været vant til fra barnsben af.
Nu er det min generation, der skal have børn i daginstitutioner, og så begynder der jo at komme krav om minimumsnormeringer og sansestuer, vegansk mad, og jeg ved ikke hvad, fordi folk bliver mere kvalitetsbevidste og kommer til at efterspørge en højere kvalitet.
Det kan jeg godt være i tvivl om, og derfor bliver vi nødt til at have en diskussion om, hvordan vi løser det her strukturelt på lidt længere sigt.
Martin Lidegaard (RV), 2023-05-31:
Tillykke til hr. Morten Dahlin med barnet.
Jeg kan bekræfte, at det er det største, man kan opleve, og jeg kan også helt genkende følelsen af, at det at kunne give et Danmark og et samfund videre, der er mindst lige så godt som det, vi fik af vores forældre, også er det, der er allerøverst på min og Radikales dagsorden.
Ordføreren nævnte jo en lang række vigtige områder i sin tale, og jeg kunne egentlig godt tænke mig at stille det samme spørgsmål til Venstres ordfører, som jeg stillede til Socialdemokratiets ordfører.
Hvis vi af de nye penge, vi har fået, tager 100 kr., hvordan ønsker Venstre så egentlig groft sagt – det er jo ikke noget, jeg vil holde ordføreren op på – at prioritere de midler inden for alle de områder, som ordføreren har nævnt?
Altså, vi har en bunke, vi kan bruge til børn, unge, forebyggende indsatser, klima og miljø – kort sagt: fremtiden.
Vi har en anden bunke, vi kan bruge til sundhed, ældre, det demografiske træk osv., og så har vi den tredje bunke, som ordføreren også nævnte, som vi kan bruge til skattelettelser i forskellige varianter.
Hvordan vil ordføreren egentlig prioritere mellem de tre ting?
Peder Hvelplund (EL), 2023-05-31:
Tak for det.
Jeg vil også gerne helt utraditionelt starte med at rose hr. Morten Dahlin for talen.
For det lykkedes mig faktisk at finde to ting i den her tale, som jeg var helt enig i, og det er faktisk, kan man vel sige i forhold til de standarder, vi normalt opererer med – det kender ordføreren og jeg jo hinanden godt nok til at sige – godt scoret.
Den ene ting er det der fuldstændig identitetsforandrende i at få et barn.
Det kan jeg kun bekræfte, og det er heldigvis noget, der fortsætter resten af livet.
Den anden ting er, at ordføreren sagde, at reformer handler om mennesker – det sagde ordføreren ordret.
Det er jeg også fuldstændig enig i, for det handler jo lige præcis om mennesker, når regeringen f.eks. vælger at lette beskatningen for virksomhedsarvinger og samtidig taler om at forringe seniorpensionen.
Det har jo konkrete konsekvenser for konkrete mennesker.
Det handler bare om, hvilke mennesker det er, man gør det nemmere for, og hvem man gør det sværere for.
Og der har regeringen jo været fuldstændig klar i sin politik.
Det fører mig også frem til det her spørgsmål om, at der har udfoldet sig en debat i Avisen Danmark omkring fremtidens velfærdssamfund, hvor udenrigsministeren har peget på, at der var behov for, at vi skulle overgå til en større privatfinansiering af velfærden, hvorimod justitsministeren har talt om, at vi skulle investere i velfærden og sikre universelle ydelser.
Hvor står Venstre henne i den debat?
Morten Dahlin (V), 2023-05-31:
Tak for spørgsmålet, og spørgeren har ganske givet ret i, at min datter kommer til at jagte mig på en række områder.
Lige nu jagter hun mig primært for at få skiftet ble, og det er en ret væsentlig opgave, som jeg meget hurtigt har opbygget en ret stor ekspertise i.
Jeg er helt enig i, at vi har en massiv udfordring med vores klima.
Vi skal nå vores klimamålsætning både i 2025, vi skal nå den i 2030, og vi skal nå den i 2050.
Det skylder vi både os selv, vores jord og fremtidige generationer, og derfor mener jeg, at vi skal trække på en lang række ting.
Vi skal have gjort transporten grønnere, og jeg er meget glad for, at der i går aftes blev indgået en bred politisk aftale, der nu sørger for, at vi sætter turbo på accelerationen af havvind.
Det er ret massivt, det er ret ambitiøst, det er ret grønt, og jeg er glad for, at et bredt flertal er med, og på den måde tror jeg ikke, at vi kun skal kigge ét sted hen, men at vi skal trække mange forskellige værktøjer op af værktøjskassen, når det handler om at lave den grønne omstilling.
Pia Olsen Dyhr (SF), 2023-05-31:
Nu sagde ordføreren i sin tale, at ordføreren var bekymret for, at Folketinget led af en reformangst.
Jeg er desværre lidt bekymret for, om Venstre har den samme iver i forhold til reformer på klimaområdet, da Venstre ikke var en del af den oprindelige aftale omkring 2025.
Det er jo derfor, jeg specifikt stiller spørgsmål i forhold til 2025.
Morten Dahlin (V), 2023-05-31:
Ja, vi skal nå vores klimamål, og det har regeringen også anvist en vej for at gøre, bl.a. ved at kigge på transportområdet i forhold til 2025-målet.
Må jeg så ikke bare sige noget i forhold til reformer?
Jeg mener ikke, at man kan påstå, at man tager den grønne omstilling seriøst, hvis man ikke er indstillet på at lave de reformer, der gør, at der eksempelvis kommer flere elektrikere.
Altså, det er svært at sætte strøm til maskinerne i industrien, hvis der ikke er flere uddannede elektrikere.
Inger Støjberg (DD), 2023-05-31:
Tak for det.
Jeg kan heller ikke kende hr. Morten Dahlin, og jeg kan heller ikke kende Venstre.
Så langt, så godt.
Men jeg kan dog godt, vil jeg sige, genkende hr. Morten Dahlins stolthed over sin datter.
Når det er sagt, var en af de ting, som hr. Morten Dahlin sagde i sin tale, at vi skal gøre en forskel for virksomhederne.
Men, hr. Morten Dahlin, det skulle jo helst være en positiv forskel, og det er jo det stik modsatte, man gør.
Når man f.eks. nu her indfører en kilometerafgift på vognmændene, på lastbilerne, er det det stik modsatte.
Lige nu kommer man til at indføre en afgift, der betyder – og det er regeringens egne tal – at hver tiende lastbil nu bliver parkeret i garagen.
Det er da ikke at gøre en positiv forskel for virksomhederne.
Alex Vanopslagh (LA), 2023-05-31:
Det er jo derfor, jeg spørger, hvorfor vi ikke får mere af det.
Jeg startede også med at rose det.
Det er da dejligt, at der nu er 11 områder, hvor man siger, at her kan vi nedbringe ventelisterne ved at bruge de private.
Der er så 70 andre områder, hvor man enten har fået et nej, eller hvor man har fået at vide: Arh, det skal vi lige se på.
Det synes jeg er uforståeligt.
Så er der en principiel modstand i regeringen og hos Venstre mod, at man bruger den private kapacitet dér, hvor det er oplagt, men hvor man alligevel har sagt nej?
Det er sådan set det, jeg spørger ind til.
Jeg kritiserer jo ikke det, man har gjort.
Jeg spørger ind til, hvorfor det er, man ikke gør noget mere af det.
Inger Støjberg (DD), 2023-05-31:
Men det er jo stadig væk bare ikke en positiv forskel, man gør, når man indfører en afgift som den her.
Tror hr. Morten Dahlin, at det var for sjov, at vejene var blokeret her for nylig?
Nej, det var det ikke.
Men det er jo, fordi vi har med en branche at gøre, der nu står i en desperat situation, og hvem er det, man kommer til at vælte de her udgifter over på?
Ja, det er forbrugerne.
Så nu har hr. Morten Dahlin ikke bare gjort det sværere at drive virksomhed og mere vanskeligt at drive virksomhed, men hr. Morten Dahlin har også gjort det dyrere at være dansker.
Morten Dahlin (V), 2023-05-31:
Den her regering kommer til at sænke skatter og afgifter for danskere, der står op om morgenen og går på arbejde, og også for de dygtige virksomheder, der er selve grundlaget for vores velstand.
Men der er jo her en ret stor forskel på politik.
Altså, det flertal, der lavede den afgift på lastbiler, eksisterer stadig væk, og så kan man vælge to muligheder.
Man kan vælge at gøre som Danmarksdemokraterne, altså at tage ud og besøge en vognmand og lægge det op på de sociale medier og sige, at alt er galt.
Men afgiften kommer jo stadig væk.
Det sparer dem for nogle penge, og det er godt for klimaet.
Alex Vanopslagh (LA), 2023-05-31:
Jeg vil gerne tale om sundhedspolitik, hvor Venstre i hvert fald tidligere har gjort en stor forskel og har mulighed for det nu i regering og med ministerposten.
Noget af det, som man for et par måneder lagde op til, og som jeg egentlig syntes var en god idé, var at se, hvor det er, vi kan bruge kapaciteten hos de private hospitaler til at aflaste det offentlige.
Så der blev indledt et samarbejde mellem Sundhed Danmark, altså dem, der organiserer de private hospitaler, og regionerne og Sundhedsstyrelsen, og de private hospitaler i Danmark fandt 81 områder med lang ventetid, hvor de siger, at de har kapacitet til at aflaste det offentlige.
Men regionerne vil kun af med 11 af dem.
Det var på 11 områder, man sagde, at her kan vi bruge den private kapacitet, men for 70 områder har man ikke taget imod den mulighed.
Nu har vi hørt en hel tale om, hvordan Venstre gør en forskel.
Jeg vil egentlig bare gerne høre ordføreren, hvordan ordføreren kan forsvare, at der på 70 områder er nogle private sygehuse i Danmark, der siger, at de kan afhjælpe ventelisterne, men at man ikke har taget imod det.
Det synes jeg er uforståeligt.
Morten Dahlin (V), 2023-05-31:
Men jeg kan slet ikke genkende det billede af virkeligheden.
Det er ikke den opfattelse, jeg har, af, hvordan tingene forholder sig.
Det er jo faktisk heller ikke den opfattelse, Liberal Alliance har.
Liberal Alliance kom jo til – jeg tror, det var uforvarende – for ikke særlig mange uger siden at rose, at der nu var flere private aktører på sundhedsområdet, og at de tog en større andel af ansvaret, en større andel af behandlingerne.
Det hyldede man faktisk fra Liberal Alliances side.
Derfor har jeg ikke haft mulighed for at sige tak til hr. Alex Vanopslagh, men det vil jeg gerne gøre nu: Tak for rosen til Venstres liberale sundhedsminister, der har forhandlet en akutplan på plads med regioner og med privathospitaler, der lader dem overtage en større del af opgaverne, så vi kan få nedbragt ventelisterne.
For det er jo det, der er det væsentligste.
Men ikke nok med det, sundhedsministeren formåede faktisk også at forhandle en rabat hjem.
Så det, vi har fået der, er: en akutaftale, der laver kortere ventelister, med flere private aktører til en lavere pris.
Hov, det lyder næsten som fornuftig, liberal Venstrepolitik.
Det er rigtigt, at vi skal gøre en positiv forskel for virksomhederne med bedre rammevilkår.
Derfor har vi sænket skatterne i forbindelse med finansloven, derfor kommer vi eksempelvis til at sænke generationsskifteskatten, og derfor kommer vi til at lave en iværksætterstrategi.
I forhold til afgiften om lastbiler står vi jo på mål for det samlede regeringsgrundlag, men afgiften blev lavet af et rødt flertal før valget, et rødt flertal, der stadig væk eksisterer.
I den situation vælger Venstre så ikke bare at tage ud og besøge en vognmand, tage et billede af det og smide det op på de sociale medier og sige, at hvor er alting galt.
Nej, vi sætter os ind til bordet og spørger, hvordan vi her kan lave nogle forbedringer, eksempelvis ved at lade vognmændene laste deres biler noget længere og noget tungere, hvad der giver dem en konkret besparelse på 1 mia. kr., og ændre profilen på kilometerafgiften, så den bliver højere i byerne og lavere derude, hvor man skal køre langt, altså ude på landet.
Så er vi jo slet ikke færdige endnu.
Jeg ved, at transportministeren arbejder med at udvide forsøgsordningen med dobbelttrailere, så man kan køre med dobbelt så meget last.
Det er godt for vognmandens pengepung, og det er godt for klimaet.
Så vi gør en forskel.
Karsten Hønge (SF), 2023-05-31:
Altså, idéen om, at man vil skaffe nogle medskyldige i et angreb på seniorpension til efteråret, tror jeg bare ikke lykkedes.
Det var det processvar, jeg gerne ville undgå.
Jeg har svært ved at glæde mig over en marginal forbedring af Arnepensionen over for dramatiske forringelser af seniorpensionen, men det er også, som om det ikke er nok at angribe seniorpensionen.
Regeringen har jo også planer om at gøre livet surt for de seniorer, som mister jobbet i en sen alder, og som ikke har deres dagpengeret tilbage.
De har i dag en redningsplanke, der hedder seniorjob, på vej ud af arbejdsmarkedet til en værdig tilværelse.
Har Socialdemokratiet tænkt sig at fortsætte angrebet også på seniorjobordningen?
Inger Støjberg (DD), 2023-05-31:
Altså, nu bad jeg ikke om en gennemflyvning af den udlændingepolitik, som hr. Christian Rabjerg Madsen mener at der bliver ført.
Jeg spurgte helt konkret: Hvad søren er der sket, siden man nu tager de her IS-kvinder hjem?
Man chartrer fly og flyver dem til Danmark.
Statsministeren har tidligere sagt, at det her ikke er deres hjem, og det kan jeg da kun være fuldstændig enig i.
De hører da ikke til i Danmark.
Hvad er der sket?
Og nu vil jeg gerne bede om et svar om IS-kvinderne og ikke om arbejdspligt og alt muligt andet.
Det handler om IS-kvinderne.
Svar nu på det.
Christian Rabjerg Madsen (S), 2023-05-31:
Mit svar var jo affødt af, at fru Inger Støjberg påstod, at vi har slækket på udlændingepolitikken.
Det er ikke korrekt.
Vi fører en stram udlændingepolitik, for det er det bedste for Danmark, så det vil vi fortsætte med.
Og en stram udlændingepolitik bliver ikke undermineret af, at der er lavet et kompromis i forhold til ganske få børn i Syrien.
Det er ikke udlændingepolitik.
Det er en konkret vurdering.
Det er en aftale, der er lavet i regeringen, og det ændrer i øvrigt ikke på, at det er min og Socialdemokratiets meget klare holdning, at de kvinder, der har vendt Danmark ryggen, ikke har hjemme i Danmark.
Alex Vanopslagh (LA), 2023-05-31:
Og tak til ordføreren for al opmærksomheden.
Den sætter jeg stor pris på.
Dagen er ung, men der er jo simpelt hen så meget at glæde sig over.
Først er det statsministeren, der nærmest tager alle mine talepinde fra »Du kan godt«-kampagnen og bruger dem i sin tale, hvorefter ordføreren dedikerer noget af sin tale til min landsmødetale.
Jeg glæder mig til, at ordføreren læser resten af talen med alle løsningsforslagene.
Jeg kan jo også konstatere, at vi kan glæde os over, at det ikke længere er en historisk krise, når der er en mand i Sakskøbing, der får en sten i skoen.
Men det, jeg vil spørge ind til, er en anden fantastisk nyhed, nemlig det øgede økonomiske råderum.
Det er på mere end 60 mia. kr. i alt, og selv når man har taget 20 mia. kr. til forsvaret og 20 mia. kr. til det demografiske træk, så er der mere end 20 mia. kr. tilbage.
Og det, jeg vil spørge Socialdemokratiets ordfører om, er: Burde man ikke bruge de 20 mia. kr. på at sænke skatten, når nu det økonomiske råderum er så stort?
Christian Rabjerg Madsen (S), 2023-05-31:
Tak til hr. Alex Vanopslagh for spørgsmålet.
Regeringen har en skattepolitik, hvor vi har lagt en balanceret linje, og hvor der er råd og plads til, at vi sænker skatten – særlig for den enlige forsørger, som har det største behov, også i en tid med høj inflation.
Det synes jeg er fornuftigt.
Men det er klart, at der også skal være økonomisk plads til, at vi kan investere i vores velfærdssamfund, altså at vi sikrer, at vi kan skabe bedre forhold på sygehusene, sådan at vi kan fastholde vores sygeplejersker.
Så bider jeg mærke i, at spørgeren sådan lidt henkastet siger, at nu må man forstå, at den største krise er ChatGPT, og måske sådan lidt nonchalant gør grin med den trussel.
Jeg synes, at spørgeren skulle læse den seneste forside på Weekendavisen, hvor flere hundrede forskere siger, at kunstig intelligens udgør en trussel mod menneskeheden, og at det er at sammenligne med atomkraften.